পাহাড়ের কোলে আরও এক সাজানো শহর। ডেলো আর দুরপিনদাঁরা, এই দুই পাহাড়ের খাঁজে আরও এক শৈলশহর। নীল আকাশের মাঝে মেঘের পানসি, মেঘ আর কুয়াশা যেন কুমিরডাঙা খেলে। ভাসতে ভাসতে মেঘের দল ঢুকে পড়ে পাহাড়ের গায়ে সেঁটে থাকা সারি সারি বাক্সবাড়ির অন্দরমহলে। ৪,১২৫ ফুট উচ্চতার এই শহরের নানা ঐতিহাসিক পট পরিবর্তন রয়েছে। রেশমপথের গুরুত্বপূর্ণ এই শহরে সুদূর তিব্বত থেকে ব্যবসায়ীরা জেলেপা লা পার করে কুপুপ, জুলুক, আরিতার, পেডং হয়ে টানা এক মাস চলার পর কালিম্পংয়ে আসতেন। এখান থেকে দেশের নানা প্রান্তে সেই রেশম রফতানি হত। ১৮৭০ সালে ভুটান রাজার থেকে ইংরেজরা ছিনিয়ে নেয় এই শহর। সেজে ওঠে শহর। এই শহরে ছড়িয়ে ছিটিয়ে রয়েছে নানান দ্রষ্টব্য। ঘুরে দেখে নিন।